ગામમાં નવરાત્રિની રંગત અનેરી રહેતી. શહેરની ડિસ્કો ધાંધલના સદંતર અભાવમાં શેરીગરબાની રમઝટ જામતી. સ્ત્રીઓ પરંપરાગત ઘાઘરા-ચોળીમાં અને પુરુષો કેડિયું ચડાવી ગરબે ઘૂમતા. કાળિયા ડુંગરની ટોચે અંબે માના મંદિરે સંધ્યાઆરતીમાં આખું ગામ ભેગું થતું. સહિયારા મહોત્સવના આયોજનમાં આનંદની ટોળી મોખરે રહેતી. ફંડફાળો ઉઘરાવવાનું કામ તેના મિત્રો કરતા. દશેરાની રાતે સમૂહભોજન થતું. અનંતચૌદશના દિવસથી નવરાત્રિની તૈયારી શરૂ કરાવી દેતો મિત્ર આ વખતે કેમ ઢીલો જણાય છે?